Taantuma on vaikuttanut matkustajamääriin, samoin kiristyvä kilpailu bussiliikenteen kanssa.

VR on menettämässä tänä vuonna yli puoli miljoonaa kaukoliikenteen junamatkaa. Matkustajamäärän lasku alkoi pian suuren lippu-uudistuksen jälkeen.

VR:n hinnoittelupäällikkö Lassi Rönkkönen kertoo, että junien kaukoliikenteen matkustajamäärän lasku alkoi vuoden 2013 syyskuussa. VR teki kaukoliikenteen junia koskevan suuren hinnoittelu-uudistuksen paria kuukautta aikaisemmin.

Taantuma on vaikuttanut matkustajamääriin, samoin kiristyvä kilpailu bussiliikenteen kanssa.

Viimeksi julkistetun VR:n osavuosikatsauksen (siirryt toiseen palveluun) mukaan huhti–kesäkuussa 2014 kaukoliikenteen junamatkoja ostettiin noin 200 000 vähemmän kuin vuotta aiemmin. Myytyjen matkojen määrä laski 3,2 miljoonaan matkaan.

Myös loppukesä oli vaikea. Rönkkosen mukaan syyskuun lopussa päättyneen kvartaalin pudotus on ollut samaa luokkaa. Tasaisen vauhdin tahdilla matkamäärien lasku olisi tänä vuonna siis 600 000 matkaa.

Olisiko onnistunut lippu-uudistus voinut pysäyttää negatiivisen kehityksen?

– Kyllä tarjouskampanjoilla saamme nykyäänkin matkustajia. Vaikea lähteä analysoimaan mikä on jonkin asian merkitys. Toisaalta niin kauan kuin meni suurin piirtein hyvin, olivat hinnoittelu-uudistuksen tulokset, sanotaan, odotusten mukaisia, Rönkkönen kertoo.

Taantuma näkyy bussiliikenteessäkin, mutta myös menestyjiä on. Heinäkuun alussa toimintaansa merkittävästi laajentanut Onnibus kertoo myyneensä reilussa kolmessa kuukaudessa peräti 400 000 matkalippua.

– Se on lukuna jotain täysin perinteisen käsityskyvyn yläpuolella olevaa, Onnibussin toimitusjohtaja Pekka Möttö sanoo. Miten VR:n hinnoittelu-uudistus onnistui? Kuka siitä hyötyi ja kuka hävisi? Kuningaskuluttaja TV1 kello 20.00 sekä Kuningaskuluttajan verkkosivuilla.

Janne Junttila / Kuningaskuluttaja